ערן לוי (כדורגלן)

ערן לוי (נולד ב-4 באוגוסט 1985) הוא כדורגלן ישראלי המשחק בעמדת הקשר ההתקפי בקבוצת מכבי אור עקיבא, שבה משמש גם כמנהל המקצועי של הקבוצה.

קריירה
לוי נולד באור עקיבא. החל את דרכו בקבוצת הנוער של מכבי חיפה ועלה לקבוצה הבוגרת בעונת 2001/2002. הוא המשיך במכבי חיפה עד לאמצע עונת 2004/2005, בה עבר למכבי תל אביב. בעונת 2005/2006 שיחק בקבוצת עירוני קריית שמונה ובעונת 2006/2007 עבר לקבוצת מכבי נתניה כחלק ממסע הרכש של אייל ברקוביץ' ודניאל יאמר. זמן קצר לאחר תחילת העונה, עבר לקבוצת הפועל עכו מהליגה הלאומית. שנה אחר כך עבר להפועל חיפה, שם נשאר לשחק עד עונת 2009/2010.

בקיץ 2008 שיחק בקבוצת כדורגל החופים של תל אביב, שפעלה תחת הדרכתו של המאמן-שחקן אלון מזרחי. הוא אף שיחק במדי נבחרת ישראל בכדורגל חופים, וכבש צמד במשחק מול נבחרת ברזיל. בקיץ 2009 שיחק בקבוצת כדורגל חופים של "נסיכי יער הפקאן" חדרה, במסגרת משחקי הליגה לכדורגל חופים בנתניה.

לקראת עונת 2010/2011 חתם בהפועל אשקלון, בה שיחק חודשים ספורים בלבד, ובדצמבר 2010 חתם בהפועל באר שבע. בקיץ 2011 חתם לעונה אחת במדי הפועל חיפה, אך עזב אותה לבית"ר ירושלים באמצע העונה, ובמדיה שיחק במשך עונה וחצי, עד ששוחרר ביוני 2013.

לקראת עונת 2013/2014 חתם לשלוש שנים במכבי נתניה מהליגה הלאומית, ומונה לקפטן הקבוצה. בעונה זו כבש 14 שערים ובישל 12 נוספים, והיה גורם מרכזי בחזרתה של הקבוצה לליגת העל, וההעפלה לגמר גביע המדינה. בעונת 2014/2015 כבש 11 שערים ב-31 הופעות בליגת העל. ב-3 ביולי 2015 נפצע באופן חמור בעקבות קריעה של הרצועה הצולבת בברכו, ולא שיחק לכל אורך עונת 2015/2016, בסופה ירדה הקבוצה לליגה הלאומית.

בעונת 2016/2017 חזר לשחק וכבש 15 שערים בליגה הלאומית, שער אחד בגביע ושער נוסף בגביע הטוטו, בישל 11 שערים, והוביל את מכבי נתניה בחזרה לליגת העל. בסיום עונת 2017/2018 היה מלך הבישולים של ליגת העל, עם 11 בישולים, בנוסף לעשרה שערים, ולצידו של דיא סבע הוביל את הקבוצה לפלייאוף העליון ולמקום החמישי בטבלה.

במרץ  זומן לוי לראשונה לסגל נבחרת ישראל, על ידי המאמן הזמני אלון חזן. ב-24 במרץ ערך את הופעתו היחידה במדי הנבחרת, כשנכנס כמחליף במשחק ידידות מול נבחרת רומניה באצטדיון נתניה.

ב-29 ביולי 2018, לאחר שדרישתו להארכת חוזהו ביותר מעונה אחת לא נענתה, עזב לוי את מכבי נתניה. ב-21 באוגוסט 2018 חזר לקדנציה שנייה בבית"ר ירושלים, וחתם לעונה אחת במועדון עם אופציה לעונה נוספת, אך עזב לאחר חצי עונה בה ערך 14 הופעות ליגה, רובן כמחליף.

ב-17 בינואר 2019 חתם בהפועל קטמון ירושלים מהליגה הלאומית. בהופעת הבכורה שלו במועדון בישל את שער הניצחון (1–0) מול הפועל כפר סבא, ואת שערו היחיד במדי הקבוצה כבש ב-15 במרץ 2019, בניצחון 2–0 על הפועל אשקלון. בסך הכל ערך 15 הופעות בליגה הלאומית עד תום עונת 2018/2019, ובסופה עזב את המועדון.

ב-16 בנובמבר 2019 חתם בהפועל אום אל-פחם מהליגה הלאומית. ב-6 בדצמבר 2019 שיחק את משחקו היחיד במועדון, כשעלה כמחליף בדקה ה-55. ב-27 בדצמבר 2019 עזב את המועדון.

ב-29 בדצמבר 2019 חתם בהפועל עפולה עד לתום העונה.

ב-11 באוגוסט 2020 חתם בהפועל מרמורק מליגה א'. ב-8 בדצמבר הבקיע את שערו הראשון במדי הקבוצה, בניצחון 0–1 על עירוני כסייפה, בבעיטה מ-25 מטרים.

ב-5 ביולי 2021 חתם במכבי קביליו יפו. ב-3 בספטמבר ערך את הופעת הבכורה שלו, במסגרת גביע המדינה מול הפועל אזור, הבקיע צמד והמשחק הסתיים בניצחון קבוצתו 2-0. ב-10 בספטמבר ערך את הבכורה בליגה, במשחק מול מכבי הרצליה, בו ניצחה קבוצתו בתוצאה 1–3. את שערו הראשון לעונה, שהיה גם שער הניצחון, הבקיע ב-29 בספטמבר במשחק מול הפועל בקעת הירדן, שהסתיים בתוצאה 1-0. בסיום עונת 2021/2022 היה שותף להעפלתה של מכבי יפו לליגה הלאומית, לאחר 12 שנים בליגה א'. ב-1 ביוני 2022 חתם לעונה נוספת בקבוצה.

ב-3 באוקטובר 2022 עזב את יפו וחתם בהפועל רעננה מליגה א'. ב-4 באוקטובר פתח בהרכב במשחק מול עירוני נשר, אך נפצע והוחלף במהלך המחצית הראשונה.

ב-1 בפברואר 2023 חתם במועדון ספורט קריית ים מליגה ב'. ב-7 בספטמבר, לאחר העפלתה של הקבוצה לליגה א', עזב את הקבוצה.

ב-27 בספטמבר 2023 חתם בהפועל אשדוד מליגה א'. ב-6 בינואר 2024 שוחרר מהקבוצה.

ביוני 2024 רכש את זכויות הניהול במכבי אור עקיבא מליגה ג', וגם נרשם כשחקן פעיל בקבוצה. לוי הוביל את הקבוצה לזכייה בגביע המחוז של הליגה באותה השנה.

סגנון משחק
לאורך הקריירה ידוע לוי בזכות יכולת המסירה והבעיטה שלו ברגל שמאל. הוא ניחן ביכולת בעיטה מצוינת ועוצמת בעיטה גבוהה ובמהלך הקריירה כבש שערים רבים מחוץ לרחבה בבעיטות וירטואוזיות ממרחק רב מן השער, ובישל שערים רבים בזכות יכולת המסירה וראיית המשחק שלו. באפריל 2017 נבחר על ידי שחקני ומאמני עבר ישראלים כאחד מעשרת בועטי הבעיטות החופשיות הטובים ביותר בהיסטוריה של הכדורגל הישראלי.

קישורים חיצוניים

הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני חופים ישראלים
קטגוריה:כדורגלני מכבי חיפה
קטגוריה:כדורגלני מכבי תל אביב
קטגוריה:כדורגלני עירוני קריית שמונה
קטגוריה:כדורגלני מכבי נתניה
קטגוריה:כדורגלני הפועל עכו
קטגוריה:כדורגלני הפועל חיפה
קטגוריה:כדורגלני הפועל אשקלון
קטגוריה:כדורגלני הפועל באר שבע
קטגוריה:כדורגלני בית"ר ירושלים
קטגוריה:כדורגלני הפועל קטמון ירושלים
קטגוריה:כדורגלני הפועל אום אל-פחם
קטגוריה:כדורגלני הפועל עפולה
קטגוריה:כדורגלני הפועל מרמורק
קטגוריה:כדורגלני מכבי יפו
קטגוריה:כדורגלני הפועל אשדוד
קטגוריה:כדורגלני נבחרת ישראל
קטגוריה:שחקני נבחרת ישראל בכדורגל חופים
קטגוריה:אור עקיבא: כדורגלנים
קטגוריה:ישראלים שנולדו ב-1985